CELEX: 32010R0848
Language: sk
Date: 2010-09-27 00:00:00
Title: Nariadenie Komisie (EÚ) č. 848/2010 z  27. septembra 2010 , ktorým sa na hospodársky rok 2010/2011 ustanovuje odchýlka od článku 63 ods. 2 písm. a) nariadenia Rady (ES) č. 1234/2007, pokiaľ ide o dátumy, ku ktorým sa oznámi prevedenie nadbytočného cukru

28.9.2010   
            
            
               SK
            
            
               Úradný vestník Európskej únie
            
            
               L 253/1
            
         NARIADENIE KOMISIE (EÚ) č. 848/2010
   z 27. septembra 2010,
   ktorým sa na hospodársky rok 2010/2011 ustanovuje odchýlka od článku 63 ods. 2 písm. a) nariadenia Rady (ES) č. 1234/2007, pokiaľ ide o dátumy, ku ktorým sa oznámi prevedenie nadbytočného cukru
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Rady (ES) č. 1234/2007 z 22. októbra 2007 o vytvorení spoločnej organizácie poľnohospodárskych trhov a o osobitných ustanoveniach pre určité poľnohospodárske výrobky (nariadenie o jednotnej spoločnej organizácii trhov) (1), a najmä na jeho článok 85 písm. c) v spojení s jeho článkom 4,
   keďže:
   
               (1)
            
            
               Podľa článku 63 ods. 2 písm. a) nariadenia (ES) č. 1234/2007 každý podnik, ktorý sa rozhodol previesť celú svoju produkciu alebo jej časť predstavujúcu nadbytok nad pridelenú kvótu na cukor, musí svoje rozhodnutie oznámiť príslušnému členskému štátu pred dátumom, ktorý daný členský štát určí v rámci časových hraníc stanovených v danom článku.
            
         
               (2)
            
            
               S cieľom uľahčiť dodávky cukru mimo kvóty na trh Únie, čím sa podnikom umožní reagovať na nepredvídané zmeny dopytu počas posledných mesiacov hospodárskeho roka 2010/2011, je potrebné umožniť členským štátom, aby stanovili neskoršie dátumy, ku ktorým im podniky oznámia množstvo prevedeného nadbytočného cukru.
            
         
               (3)
            
            
               Opatrenia stanovené v tomto nariadení sú v súlade so stanoviskom Riadiaceho výboru pre spoločnú organizáciu poľnohospodárskych trhov,
            
         PRIJALA TOTO NARIADENIE:
   Článok 1
   Odchylne od článku 63 ods. 2 písm. a) nariadenia (ES) č. 1234/2007 na hospodársky rok 2010/2011 platí, že podniky, ktoré sa rozhodli previesť množstvá cukru v súlade s článkom 63 ods. 1 uvedeného nariadenia, oznámia túto skutočnosť príslušnému členskému štátu pred dátumom, ktorý daný členský štát stanoví v termíne od 1. februára do 15. augusta 2011.
   Článok 2
   Toto nariadenie nadobúda účinnosť siedmym dňom nasledujúcim po jeho uverejnení v Úradnom vestníku Európskej únie.
   Uplatňuje sa od 1. októbra 2010 do 30. septembra 2011.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 27. septembra 2010
      
         
            Za Komisiu
         
         
            predseda
         
         José Manuel BARROSO
      
   
   
      (1)  Ú. v. EÚ L 299, 16.11.2007, s. 1.